## Zakon o izmjenama i dopunama Zakona o pošti

### NN 92/2005 (27.7.2005.), Zakon o izmjenama i dopunama Zakona o pošti

# HRVATSKI SABOR

**1837**

Na temelju članka 88. Ustava Republike Hrvatske,
donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O POŠTI

Proglašavam Zakon o izmjenama i dopunama Zakona
o pošti, koji je Hrvatski sabor donio na sjednici 15. srpnja 2005. godine.

Broj: 01-081-05-2495/2

Zagreb, 20. srpnja 2005.

Predsjednik

Republike Hrvatske

**Stjepan Mesić**, v. r.

## ZAKON

### O IZMJENAMA I DOPUNAMA ZAKONA O POŠTI

Članak 1.

U Zakonu o pošti (»Narodne novine«, br. 172/03. i 15/04.) u članku 1. stavak 1. mijenja se i
glasi:

»(1) Ovim se Zakonom uređuju poštanske i
kurirske usluge, propisuju uvjeti za obavljanje ovih usluga, uređuju prava,
obveze i odgovornosti davatelja i korisnika poštanskih i kurirskih usluga, te
obavljanje nadzora u vezi s obavljanjem poštanskih i kurirskih usluga.«

U stavku 2. iz riječi: »poštanskih«, dodaju se
riječi: »i kurirskih«.

Članak 2.

Članak 2. mijenja se i glasi:

»U smislu ovoga Zakona pojedini pojmovi imaju
sljedeće značenje:

1. *akti
Svjetske poštanske unije* su međunarodni ugovori i propisi koje donose
tijela Svjetske poštanske unije, a primjenjuju se na poštanske usluge u
međunarodnom prometu,

2. *adresirana
pošiljka* je poštanska pošiljka na kojoj se nalazi adresa primatelja na koju
treba uručiti pošiljku,

3. *cjenik
poštanskih usluga* je popis cijena poštanskih usluga prema kojemu davatelj
poštanskih usluga naplaćuje usluge,

4. *časopis*
je ukoričena i uvezana tiskana publikacija koju izdaje nakladnik redovito ili
povremeno,

5. *davatelj
poštanskih usluga* je pravna osoba koja obavlja poštanske usluge prema
odredbama ovoga Zakona,

6. *davatelj
univerzalnih poštanskih usluga* je pravna osoba koja je ovlaštena obavljati
univerzalne poštanske usluge na području za koje pribavi dozvolu na način
propisan odredbama ovoga Zakona,

7. *davatelj
kurirskih usluga* je pravna osoba koja je ovlaštena obavljati kurirske
usluge na temelju prijave podnesene na način propisan odredbama ovoga Zakona,

8. *dopisnica*
je adresirana pismovna pošiljka s otvorenim tekstom na kartonu ili čvrstom
papiru,

9. *dozvola*
je upravni akt koji izdaje Vijeće za poštanske usluge davatelju poštanskih
usluga u svrhu obavljanja univerzalnih poštanskih usluga,

10. *građevina
stambene namjene* je građevina stambene namjene, građevina poslovno-stambene
namjene, obiteljska kuća i stan,

11. *izravna
pošta* su pošiljke koje sadrže promidžbene i druge marketinške poruke
otiskane u više istovjetnih primjeraka, koje su adresirane na najmanje 40
različitih adresa; računi za komunalne i druge usluge, kao i drugi računi,
financijska i druga izvješća ne smatraju se izravnom poštom,

12. *javna
poštanska mreža* su poštanski objekti, oprema i sredstva koji su međusobno
povezani u jedinstvenu tehničko – tehnološku cjelinu u svrhu pružanja
univerzalnih poštanskih usluga na cijelom području Republike Hrvatske,

13. *javni
operator* je davatelj poštanskih usluga koji na temelju ovoga Zakona ima
pravo i obvezu obavljati sve univerzalne poštanske usluge na cijelom području
Republike Hrvatske, te isključivo pravo obavljati rezervirane poštanske usluge,

14. *korisnik
poštanskih ili kurirskih usluga* je pravna ili fizička osoba koja koristi
poštanske ili kurirske usluge, kao pošiljatelj ili primatelj poštanske
pošiljke,

15. *kućni
kovčežić* je kovčežić koji se koristi za uručenje pismovnih pošiljaka
primatelju, a nalazi se u građevini stambene namjene ili na ulazu u njeno
dvorište,

16. *kurirske
usluge* su usluge s dodanom vrijednosti, a podrazumjevaju
preuzimanje poštanskih pošiljaka na adresi koju odredi pošiljatelj, te njihov
izravan prijenos i uručenje na adresi primatelja, uz uvjete i na način određen
ovim Zakonom,

17. *nakladnik*
je pravna ili fizička osoba koja izdaje tisak uz uvjete propisane posebnim
zakonom,

18. *novine*
su tiskana publikacija koju izdaje nakladnik svakodnevno ili u određenom
razdoblju, a nije ukoričena, niti uvezana,

19. *paket* je
poštanska pošiljka koja sadrži robu i predmete,

20. *pismo*
je adresirana pismovna pošiljka koja se najčešće upotrebljava za međusobno
dopisivanje,

21. *pismovna
pošiljka* je pismo, dopisnica, tiskanica i sekogram
adresiran na određenog primatelja kojemu se pošiljka treba uručiti,

22. *posebne
poštanske usluge* su usluge kojima pošiljatelj zahtijeva poseban postupak
vezan za prijenos i uručenje pošiljke,

23. *pošiljatelj*
je pravna ili fizička osoba koja šalje poštansku pošiljku i koja je nositelj
svih prava i obveza iz ugovora, do propisnog uručenja poštanske pošiljke,

24. *pošiljka
s označenom vrijednosti* je vrijednosno pismo i paket na kojima pošiljatelj
označuje vrijednost sadržaja, a za čiji se gubitak, oštećenje ili umanjenje
sadržaja isplaćuje naknada do visine označene vrijednosti,

25. *pošiljka
s povratnicom* je pošiljka za koju pošiljatelj, nakon njezinog uručenja,
dobije dokument (povratnicu) na kojemu se nalaze podaci o nadnevku uručenja i
potpis primatelja.

26. *poštanska
i brzojavna uputnica* je poštanska pošiljka kojom pošiljatelj šalje
primatelju određeni iznos novca u gotovini,

27. *poštanska
pošiljka* je pismovna pošiljka, poštanska i brzojavna uputnica i paket
adresiran na određenog primatelja kojemu se pošiljka treba uručiti,

28. *poštanske
usluge* su usluge prijama, prijenosa i uručenja poštanskih pošiljaka,

29. *poštanski
kovčežić* je kovčežić u koji korisnici usluga mogu ubaciti obične pismovne
pošiljke kako bi ih davatelj poštanskih usluga otpremio primateljima,

30. *poštanski
ured* je poslovni prostor u kojem javni operator obavlja poštanske usluge,

31. *poštarina*
je cijena koju, prema cjeniku usluga, davatelj poštanskih i kurirskih usluga
naplaćuje za poštanske i kurirske usluge,

32. *potvrda
o primitku pošiljke* je potvrda koju daje davatelj poštanskih i kurirskih
usluga pošiljatelju prigodom primitka određenih poštanskih pošiljaka,

33. *preporučena
pošiljka* je pošiljka za koju se pošiljatelju izdaje potvrda o primitku i
uručuje se primatelju uz potpis, a u slučaju gubitka, oštećenja ili umanjenja
sadržaja isplaćuje propisana naknada štete,

34. *prijam
poštanskih pošiljaka* je preuzimanje poštanskih pošiljaka od korisnika
poštanskih i kurirskih usluga. Pošiljke se mogu primiti u poštanskom uredu, na
adresi pošiljatelja putem radnika davatelja poštanskih ili kurirskih usluga,
putem poštanskih kovčežića, skupnih poštanskih kovčežića i sl.,
na način propisan odredbama ovoga Zakona i Pravilnika o općim uvjetima za
obavljanje poštanskih usluga i općim uvjetima poštanskih odnosno kurirskih
usluga. Davatelj kurirskih usluga preuzima pošiljke isključivo na adresi koju
dogovori s pošiljateljem,

35. *prijava
za obavljanje poštanskih i kurirskih usluga* je prijava koju pravna osoba
podnosi Vijeću za poštanske usluge radi obavljanja poštanskih usluga koje nisu
univerzalne poštanske usluge i kurirskih usluga,

36. *primatelj*
je pravna ili fizička osoba na koju je poštanska pošiljka adresirana i kojoj se
pošiljka treba uručiti na temelju naloga pošiljatelja,

37. *razmjena
dokumenata* je usluga kojom treća osoba (davatelj poštanskih ili kurirskih
usluga) osigurava prostor, prijevozna sredstva i sl.,
za međusobnu razmjenu poštanskih pošiljaka između dviju ili više pravnih ili
fizičkih osoba,

38. *rezervirane
poštanske usluge* su usluge prijama, prijenosa i uručenja pismovnih
pošiljaka koje u skladu s ovim Zakonom obavlja jedino javni operator,

39. *rokovi
za prijenos i uručenje poštanske pošiljke* su rokovi u kojima je davatelj
poštanskih i kurirskih usluga obvezan prenijeti i uručiti poštansku pošiljku,

40. *sekogram* je adresirana pismovna pošiljka namijenjena
slijepim osobama,

41. *stroj
za označavanje poštarine* je računalni ili drugi uređaj čiji se otisak
upotrebljava umjesto poštanske marke kao znak da je poštarina plaćena,

42. *sudska
pismena i pismena po upravnom postupku* su pismovne pošiljke koje, na
temelju postupovnih zakona, šalju sudovi, tijela
državne uprave i druga tijela koja imaju javne ovlasti,

43. *tisak*
je tiskana publikacija koju izdaje nakladnik svakodnevno, povremeno ili u
određenom razdoblju (novine i časopisi),

44. *tiskanica*
je adresirana pošiljka čiji sadržaj nema značajke osobnog ili poslovnog
dopisivanja, a otiskan je u više istovjetnih primjeraka na papiru, kartonu ili
drugom materijalu; tiskanica koju šalje pošiljatelj bez adrese primatelja
smatra se neadresiranom tiskanicom,

45. *ugovor
o pristupanju (poštanski ugovor)* je ugovor bez pisanog oblika, koji se smatra
sklopljenim u trenutku kad davatelj poštanskih i kurirskih usluga preuzme
poštansku pošiljku, a njime se uređuju međusobna prava i obveze pošiljatelja i
davatelja poštanskih i kurirskih usluga,

46. *univerzalne
poštanske usluge* su skup poštanskih usluga određene kvalitete koje su uz
pristupačne cijene dostupne svim korisnicima usluga na području na kojem je
izdana dozvola, a javni operator mora osigurati da pod jednakim uvjetima, glede
određene kvalitete i pristupačne cijene budu dostupne svim korisnicima usluga
na cijelom području Republike Hrvatske,

47. *uručenje
pošiljke* je uručenje poštanske pošiljke primatelju ili drugoj ovlaštenoj
osobi u poštanskom uredu, na adresi primatelja, putem radnika davatelja
poštanskih i kurirskih usluga, putem kućnog kovčežića, skupnog poštanskog
kovčežića i sl.,

48. *Vijeće
za poštanske usluge* je pravna osoba čije članove imenuje Hrvatski sabor
radi obavljanja regulatornih poslova vezanih za obavljanje poštanskih i
kurirskih usluga,

49. *viša
sila* je stvarni događaj koji se nije mogao predvidjeti, niti izbjeći ili
otkloniti,

50. *skupni
poštanski kovčežić* je kovčežić koji javni operator koristi za uručenje i
preuzimanje poštanskih pošiljaka od onih korisnika koji su udaljeni od
naseljenih mjesta, a postavlja se uz put ili cestu, odnosno na pogodnom mjestu
za korisnike i poštonoše,

51. *žurna
pošiljka* je poštanska pošiljka koja se primatelju uručuje prije ostalih
pošiljaka na način utvrđen Pravilnikom o općim uvjetima za obavljanje
poštanskih usluga.

Članak 3.

U članku 7. stavku 3. riječi: »ministra
nadležnog za pravosuđe i opću upravu« zamjenjuju se riječima: »ministra
nadležnog za pravosuđe i državnog tajnika nadležnog za upravu«.

Članak 4.

U naslovu iznad članka 8. iza riječi:
»poštanskih« dodaju se riječi: »i kurirskih«.

Članak 8. mijenja se i glasi:

»(1) Davatelj poštanskih i kurirskih usluga
obvezan je donijeti opće uvjete za obavljanje usluga.

(2) Općim uvjetima davatelja poštanskih i
kurirskih usluga uređuju se uvjeti, način i postupak obavljanja poštanskih i kurirskih
usluga određenog davatelja poštanskih i kurirskih usluga.

(3) Odredbe općih uvjeta davatelja poštanskih i
kurirskih usluga ne smiju biti u suprotnosti s odredbama ovoga Zakona i
Pravilnika o uslugama.

(4) Opće uvjete iz stavka 1. ovoga članka donosi
davatelj poštanskih i kurirskih usluga, uz prethodnu suglasnost Vijeća za
poštanske usluge (u daljnjem tekstu: Vijeće). Vijeće neće dati suglasnost ako
su opći uvjeti u suprotnosti s odredbama ovoga Zakona i Pravilnika o uslugama.

(5) Opće uvjete iz stavka 1. ovoga članka
davatelj poštanskih i kurirskih usluga mora objaviti na način da budu dostupni
korisnicima usluga.«

Članak 5.

Naslov poglavlja II. mijenja se i glasi:

»II. POŠTANSKE I
KURIRSKE USLUGE«.

Članak 6.

U članku 9. stavku 1. iza riječi: » poštanske«
dodaju se riječi: »i kurirske«, a iza riječi: »poštanskih« dodaju se riječi: »i
kurirskih«.

U stavku 2., 3., 4. i 5. iza riječi:
»poštanskih« dodaju se riječi: »i kurirskih«.

Članak 7.

U članku 10. stavku 1. riječi: »unutarnje i
međunarodne usluge prijama, prijenosa i uručenja« zamjenjuju se riječima:
»usluge prijama, prijenosa i uručenja, u unutrašnjem i međunarodnom prometu:«.

Stavak 2. mijenja se i glasi:

»(2) Pod posebnim uslugama iz stavka 1. točke 4.
ovoga članka smatraju se usluge prijama, prijenosa i uručenja preporučenih
pošiljaka, žurnih pošiljaka, pošiljaka s označenom vrijednosti i pošiljaka s
povratnicom.«

Stavak 3. se briše.

Dosadašnji stavak 4. postaje stavak 3.

Članak 8.

U članku 13. stavku 1. iza riječi: »Zakona«
dodaju se riječi: »i kurirske usluge«.

U stavku 2. iza riječi: »poštanskih« dodaju se
riječi: »i kurirskih«.

Članak 9.

Članak 14. mijenja se i glasi:

»(1) Kurirske usluge su usluge s dodanom vrijednošću,
kojima se osigurava brži prijenos poštanskih pošiljaka.

(2) Pod uslugama s dodanom vrijednošću u smislu
stavka 1. ovoga članka, podrazumijevaju se usluge kojima davatelj kurirskih
usluga omogućava pošiljatelju, uz brži prijenos poštanske pošiljke, praćenje
poštanske pošiljke tijekom prijenosa, uručenja pošiljke u dogovorenom roku,
postupanje po naknadnom zahtjevu pošiljatelja i sl.

(3) Davatelj kurirskih usluga obavlja kurirske
usluge na temelju posebnog zahtjeva pošiljatelja, a poštanske pošiljke preuzima
na dogovorenoj adresi te ih izravno prenosi i uručuje na adresi primatelja.
Radnik davatelja kurirskih usluga koji prenosi pošiljku mora imati mogućnost u
svakom trenutku postupiti po nalogu pošiljatelja.

(4) Pod izravnim prijenosom poštanske pošiljke u
smislu stavka 3. ovoga članka podrazumijeva se jedan ili više načina prijevoza,
a davatelj kurirskih usluga može prijevoz pošiljaka obavljati vlastitim ili
iznajmljenim prijevoznim sredstvima, kao i javnim prijevozom.

(5) Kurirske usluge obavljaju se na slobodnom
tržištu, a davatelji kurirskih usluga obvezni su ih obavljati na način i pod
uvjetima određenima ovim Zakonom i svojim općim uvjetima.

(6) Davatelji kurirskih usluga obvezni su
poštansku pošiljku prenijeti i uručiti u stanju u kakvom je primljena, a
kurirske usluge obavljati pod uvjetima, na način i u rokovima određenima ovim
Zakonom, Pravilnikom o uslugama, prijavom i općim uvjetima davatelja kurirskih
usluga.

(7) Davatelji kurirskih usluga obvezni su, u
okviru ovlasti na temelju ovoga Zakona i prijave, primiti svaku pošiljku koja
ispunjava propisane uvjete.

(8) Davatelj kurirskih usluga obvezan je
podnijeti prijavu za obavljanje kurirskih usluga na način propisan odredbama
ovoga Zakona.«

Članak 10.

U članku 15. stavak 1. mijenja se i glasi:

»(1) Davatelji poštanskih usluga su javni
operator i druge pravne osobe koje obavljaju poštanske usluge. Poštanske usluge
obavljaju se na temelju dozvole ili prijave u skladu s ovim Zakonom.«

Stavak 6. se briše.

Članak 11.

U članku 16. stavku 1. iza riječi: »poštanskih«
dodaju se riječi: »i kurirskih«.

U stavku 2. riječi: »mali paket« brišu se.

U stavku 4. riječi: »općim uvjetima davatelja
poštanskih usluga« brišu se.

Članak 12.

Članak 17. mijenja i glasi:

»(1) Davatelji poštanskih usluga obvezni su
pošiljatelju izdati potvrdu o primitku pošiljke za preporučenu pošiljku, pismo
s označenom vrijednosti, paket i poštansku i brzojavnu uputnicu, te druge
pošiljke za koje je izdavanje ove potvrde propisano općim uvjetima davatelja
poštanskih usluga.

(2) Davatelji kurirskih usluga obvezni su
pošiljatelju izdati potvrdu o primitku pošiljke, za pošiljke za koje je to
propisano općim uvjetima davatelja kurirskih usluga.«

Članak 13.

Naslov poglavlja IV. mijenja se i glasi:

»IV. CIJENE POŠTANSKIH I
KURIRSKIH USLUGA«.

Članak 14.

U članku 21. stavku 1., 3., i 4. iza riječi:
»poštanskih« dodaju se riječi: »i kurirskih«.

U stavku 5. iza riječi: »prijam poštanskih
pošiljaka« dodaju se riječi: »te ovisno o količini pošiljaka i visini
poštarine«.

Stavak 6. mijenja se i glasi:

»(6) Kada je to određeno posebnim zakonom,
davatelj poštanskih i kurirskih usluga je obvezan, osim poštarine naplatiti od
pošiljatelja i iznos određen tim zakonom.«

Stavci 8., 9. i 10. mijenjaju se i glase:

»(8) Davatelji poštanskih i kurirskih usluga
obvezni su, u prostoru namijenjenom korisnicima usluga, vidno istaknuti izvadak
iz cjenika usluga i na zahtjev korisnika dati taj cjenik na uvid.

(9) Davatelji poštanskih i kurirskih usluga
obvezni su javno objaviti cijene usluga (u sredstvima javnog priopćavanja,
putem interneta i sl.), najmanje osam dana prije
početka njihove primjene.

(10) Pobliže odredbe o cijenama usluga te načinu
i uvjetima plaćanja uređuju se Pravilnikom o uslugama i općim uvjetima
davatelja poštanskih i kurirskih usluga.«

Članak 15.

U članku 22. stavku 1. iza riječi: »pri čemu«
dodaje se zarez i riječi: »za univerzalne poštanske usluge,«.

U stavku 2. iza brojke: »1.« dodaju se riječi:
»i 3.«.

Iza stavka 2. dodaje se novi stavak 3. koji
glasi:

»(3) Cijene kurirskih usluga određuje davatelj
tih usluga.«

U dosadašnjem stavku 3., koji postaje stavak 4.,
iza riječi: »poštanskih« dodaju se riječi: »i kurirskih«, a iza riječi:
»dostaviti« dodaju se riječi: »na znanje«.

Članak 16.

U članku 25. stavku 1. iza riječi: »univerzalne«
briše se točka i dodaju riječi: »i kurirskih usluga«.

U stavku 3. iza riječi: »poštanskih« dodaju se
riječi: »i kurirskih«.

Članak 17.

U članku 26. stavku 1. riječi: »ostalim
davateljima poštanskih usluga« zamjenjuju se riječima: »davateljima
univerzalnih poštanskih usluga«.

U stavcima 3.i 5. iza riječi: »davatelja« dodaje
se riječ: »univerzalnih«.

U stavku 4. točki 2. iza riječi: »davatelj«
dodaje se riječ: »univerzalnih«.

Članak 18.

U članku 28. iza stavka 1. dodaje se novi stavak
2. koji glasi:

»(2) Vijeće donosi, uz prethodnu suglasnost
Vlade Republike Hrvatske, godišnji program rada, financijski plan, te završni
račun.«

Dosadašnji stavci 2., 3., 4. i 5. postaju stavci
3., 4., 5. i 6.

Dosadašnji stavak 6. koji postaje stavak 7. mijenja
se i glasi:

»(7) Godišnje izvješće o radu Vijeće podnosi
Hrvatskom saboru najkasnije do 31. ožujka za prethodnu kalendarsku godinu.«

Članak 19.

U članku 29. stavku 1. točka 1. mijenja se i
glasi:

»1. izdavanja dozvola za obavljanje poštanskih
usluga i donošenju rješenja o prestanku valjanosti dozvole,«.

Iza točke 2. dodaje se nova točka 3. koja glasi:

»3. određivanja načina razdvajanja poslovnih
aktivnosti u pogledu njihova obračuna iz članka 25. ovoga Zakona,«.

Iza dosadašnje točke 3., koja postaje točka 4.,
dodaje se točka 5. koja glasi:

»5. određivanja cijena rezerviranih poštanskih
usluga, na prijedlog javnog operatora.«

Stavak 3. mijenja se i glasi:

»(3) Vijeće obavlja sljedeće poslove:

1. prati primjenu cijena poštanskih i kurirskih
usluga i predlaže nadležnom tijelu državne uprave poduzimanje zakonskih mjera u
slučaju kada davatelj poštanskih i kurirskih usluga donosi ili primjenjuje
cijene suprotno odredbama ovoga Zakona,

2. daje suglasnost na opće uvjete davatelja
poštanskih i kurirskih usluga,

3. daje suglasnost na opći akt javnog operatora
kojim se uređuju uvjeti i cijena pristupa javnoj poštanskoj mreži,

4. prati razvoj poštanske djelatnosti i tržišta
poštanskih i kurirskih usluga i poduzima potrebne mjere za osiguranje
ravnopravnog i djelotvornog tržišnog natjecanja na tržištu poštanskih i
kurirskih usluga,

5. osigurava korisnicima usluga pravo na
univerzalne poštanske usluge pod ravnopravnim i pristupačnim uvjetima,

6. obavlja stručni nadzor koji se odnosi na
nadzor glede vrste, opsega i kakvoće obavljanja poštanskih i kurirskih usluga.

7. surađuje s međunarodnim poštanskim
organizacijama i institucijama te sudjeluje u radu njihovih stručnih tijela i
radnih skupina,

8. surađuje s inozemnim regulatornim tijelima za
poštu,

9. podnosi Hrvatskom saboru i Vladi Republike
Hrvatske godišnje izvješće o svojem radu,

10. donosi uz prethodnu suglasnost Vlade
Republike Hrvatske, godišnji program rada, financijski plan te završni račun,

11. donosi poslovnik o svojem radu,

12. obavlja i druge poslove u skladu s odredbama
ovoga Zakona i propisa donesenih na temelju ovoga Zakona.«

U stavku 4. točke 6. i 7. mijenjaju se i glase:

»6. podatke o podnesenim prijavama, kao i
podatke o vrsti usluga i području za koje je prijava podnesena,

7. podatke o ispunjavanju obveza davatelja
poštanskih i kurirskih usluga koje proizlaze iz ovoga Zakona, te dozvola i
prijava.«

U stavku 6. iza riječi: »poštanskih« dodaju se
riječi: »i kurirskih«.

U stavku 7. na kraju teksta briše točka i dodaju
riječi: »i stručnog nadzora«.

Članak 20.

Naslov poglavlja VII. mijenja se i glasi:

»VII. DOZVOLE I PRIJAVE
ZA OBAVLJANJE USLUGA«.

Članak 21.

U članku 31. stavku 2. iza točke 3. dodaje se
točka 4. koja glasi:

»4. rok u kojem namjerava započeti obavljati
poštanske usluge.«

U stavku 3. točke 2., 3. i 4. brišu se.

Iza točke 1. dodaje se nova točka 2. koja glasi:

»2. podatke o raspolaganju poštanskim objektima,
opremom, financijskim sredstvima i potrebnim brojem radnika za obavljanje
univerzalnih poštanskih usluga za čije obavljanje zahtijeva dozvolu, odnosno
ovjerenu izjavu da će te uvjete ispuniti prije početka obavljanja univerzalnih
poštanskih usluga.«

Stavak 4. se briše.

Dosadašnji stavci 5. i 6. postaju stavci 4. i 5.

Članak 22.

Članak 34. mijenja se i glasi:

»(1) Davatelj poštanskih usluga obvezan je prije
početka obavljanja univerzalnih poštanskih usluga osigurati sve uvjete
propisane člankom 31. stavkom 3. točkom 2. ovoga Zakona, na temelju kojih će
moći osigurati određenu kakvoću obavljanja univerzalnih poštanskih usluga i
druge uvjete za obavljanje tih usluga koji su propisani odredbama ovoga Zakona
i Pravilnika o uslugama, te podnijeti Vijeću pisani zahtjev za obavljanje
tehničkog pregleda najmanje 60 dana prije namjeravanog
početka obavljanja univerzalnih poštanskih usluga.

(2) Vijeće je obvezno tehnički pregled iz stavka
1. ovoga članka obaviti u roku od 60 dana od dana zaprimanja zahtjeva, te
utvrditi ispunjava li davatelj usluga sve propisane uvjete za obavljanje
univerzalnih poštanskih usluga.

(3) Ako se tehničkim pregledom iz stavka 1.
ovoga članka utvrdi da nisu ispunjeni uvjeti za obavljanje univerzalnih
poštanskih usluga, Vijeće će donijeti rješenje kojim će odrediti rok za
uklanjanje utvrđenih nepravilnosti i nedostataka.

(4) Ako podnositelj zahtjeva u roku iz stavka 3.
ovoga članka ne ukloni utvrđene nepravilnosti i nedostatke, Vijeće će donijeti
rješenje o prestanku valjanosti dozvole, a podnositelj zahtjeva nema pravo na
odštetu.

(5) Troškove obavljanja tehničkog pregleda iz
stavka 1. ovoga članka plaća podnositelj zahtjeva prema stvarnim troškovima.«

Članak 23.

U članku 35. stavku 1. iza točke 4. dodaje se
nova točka 5. koja glasi:

»5. ako se tehničkim pregledom iz članka 34. ovoga
Zakona utvrdi da davatelj univerzalnih poštanskih usluga nije ispunio uvjete za
obavljanje univerzalnih poštanskih usluga,«.

Dosadašnje točke 5., 6., 7. i 8. postaju točke
6., 7., 8. i 9.

Članak 24.

U članku 36. stavku 1. iza riječi: »usluga«
dodaju se riječi: »iz članka 13. ovoga Zakona«.

U stavku 3. iza riječi: »davatelji« dodaje se
riječ: »univerzalnih«.

Članak 25.

U naslovu iznad članka 37. iza riječi:
»poštanskih« dodaju se riječi: »i kurirskih«

U članku 37. stavku 1. iza riječi: »uslugama« dodaju
se riječi: »i kurirskih usluga«, a iza riječi: »za obavljanje poštanskih«
dodaju se riječi: »i kurirskih«.

U stavku 2. točki 2. i 3. iza riječi:
»poštanskih« dodaju se riječi: »i kurirskih«.

Iza stavka 2. dodaje se novi stavak 3. koji
glasi:

»(3) Vijeće će, pisanim putem, zatražiti dopunu
prijave koja ne sadrži sve podatke iz stavka 2. ovoga članka.«

Dosadašnji stavak 3. postaje stavak 4.

Članak 26.

U naslovu iznad članka 40. riječ: »sadržaja«
briše se.

U članku 40. stavcima 1. i 2. iza riječi: »poštanskih«
dodaju se riječi: »i kurirskih«.

U stavku 2. točki 2. na kraju teksta briše se
zarez i dodaju riječi: »i njihovim sadržajem,«.

U stavku 3. iza riječi: »radnike davatelja
poštanskih« dodaju se riječi: »i kurirskih«, a iza riječi: »kod davatelja«
riječ: »poštanskih« zamjenjuje se riječju: »ovih«.

Članak 27.

U članku 46. stavku 4. iza riječi: »davatelja
poštanskih« dodaju se riječi: »i kurirskih«.

Članak 28.

U članku 47. stavak 1. mijenja se i glasi:

»(1) Investitor ili vlasnik građevine stambene
namjene obvezan je na pogodnom mjestu u toj građevini, koje nije više od prvog
kata, ili na ulazu u dvorište građevine stambene namjene, postaviti i održavati
kućne kovčežiće za uručenje pismovnih pošiljaka.«

Članak 29.

U naslovu iznad članka 48. riječ: »zbirni«
zamjenjuje se riječju: »skupni«.

U članku 48. stavku 1.i 2. riječ: »zbirnih«
zamjenjuje se riječima: »skupnih poštanskih«.

U stavku 2. iza riječi: »uslugama« briše se
točka i dodaju riječi: »i općim uvjetima davatelja poštanskih usluga.«

Članak 30.

U članku 51. stavak 5. mijenja se i glasi:«

»(5) Davatelj poštanskih usluga ne odgovara u
smislu stavka 2. ovoga članka za pošiljke koje je uručio u roku i na način
propisan ovim Zakonom, Pravilnikom o uslugama i općim uvjetima davatelja
poštanskih usluga.«

Članak 31.

U članku 52. stavak 1. mijenja se i glasi:

»(1) Davatelj poštanskih usluga obvezan je
pošiljatelju ili drugoj ovlaštenoj osobi isplatiti za pošiljke u unutarnjem
prometu naknadu štete:

1. za gubitak, potpuno oštećenje ili umanjenje
sadržaja:

– preporučene pošiljke– u visini peterostrukog
iznosa naplaćene poštarine,

– pošiljke s označenom vrijednosti – u visini
iznosa označene vrijednosti,

2. za djelomično oštećenje ili umanjenje
sadržaja:

– preporučene pošiljke – iznos koji odgovara
stvarnoj vrijednosti oštećenog ili umanjenog sadržaja pošiljke, ali najviše do
peterostrukog iznosa naplaćene poštarine,

– pošiljke s označenom vrijednosti – iznos koji
odgovara stvarnoj vrijednosti oštećenog ili umanjenog sadržaja pošiljke, ali
najviše do označene vrijednosti,

3. za gubitak ili pogrješnu isplatu poštanske
ili brzojavne uputnice – u visini uputničkog iznosa,

4. za prekoračenje roka prijenosa i uručenja
preporučene pošiljke, pošiljke s označenom vrijednosti te poštanske i brzojavne
uputnice – trostruki iznos naplaćene poštarine.«

Stavak 3. mijenja se i glasi:

»(3) U slučajevima iz stavka 1. ovoga članka
davatelj poštanskih usluga obvezan je, osim naknade, vratiti i iznos naplaćene
poštarine za potraživanje, kao i iznos naplaćene poštarine za uslugu, s tim da
se ne vraća onaj dio poštarine koji je naplaćen za označenu vrijednost na
pošiljkama s označenom vrijednosti.«

Članak 32.

U članku 53. iza stavka 4. dodaju se stavci 5. i
6. koji glase:

»(5) Davatelj poštanskih usluga svojim općim
uvjetima uređuje odgovornost i naknadu štete, za poštanske pošiljke i usluge
koje nisu obuhvaćene u članku 51. do 53. ovoga Zakona.

(6) Davatelj kurirskih usluga svojim općim
uvjetima uređuje pitanja vezana za pritužbe, odgovornost i naknadu štete, za
poštanske pošiljke i kurirske usluge.«

Članak 33.

Naslov poglavlja XI. mijenja se i glasi:

»NADZOR«.

Članak 34.

Naslov iznad članka 56. mijenja se i glasi: »
OBAVLJANJE NADZORA«.

U članku 56. stavku 1. i 2. iza riječi: »poštanskih«
dodaju se riječi: »i kurirskih«.

Iza stavka 2. dodaju se novi stavci 3., 4., 5. i
6. koji glase:

»(3) Stručni nadzor koji se odnosi na nadzor
glede vrste, opsega i kakvoće obavljanja poštanskih i kurirskih usluga, obavlja
Vijeće.

(4) Radnik Vijeća, koji obavlja stručni nadzor
iz stavka 3. ovoga članka (u daljnjem tekstu: nadzornik Vijeća), obvezan je
voditi zapisnik o obavljenom stručnom nadzoru, te ga obvezno dostaviti
inspektoru, a može i inspektoru predložiti donošenje rješenja u skladu s člankom
57. ovoga Zakona.

(5) Davatelj poštanskih i kurirskih usluga
obvezan je nadzorniku Vijeća omogućiti nadzor, kao i očevid dokumentacije, te
na njegov zahtjev, bez odgode, dostaviti potrebne podatke i dokumentaciju u
vezi s nadzorom.

(6) Nadzornik Vijeća mora imati propisanu značku
i iskaznicu, čiji sadržaj i oblik se utvrđuje pravilnikom iz članka 57. stavka
4. ovoga Zakona.«

Dosadašnji stavak 3. postaje stavak 7.

Članak 35.

U članku 57. stavak 1. mijenja se i glasi:

»(1) Kada inspektor u obavljanju inspekcijskog
nadzora ili na temelju zapisnika nadzornika Vijeća, u skladu s člankom 56.
ovoga Zakona utvrdi da se poštanske ili kurirske usluge ne obavljaju na način i
po postupku određenom ovim Zakonom i propisima donesenim na temelju ovoga
Zakona, ili ne osigurava funkcioniranje poštanskog prometa na propisani način,
obvezan je rješenjem:

– narediti uklanjanje utvrđenih nepravilnosti i
propusta,

– zabraniti obavljanje svih ili određenih
poštanskih i kurirskih usluga, ako nije pribavljena propisana dozvola, ili nije
podnesena propisana prijava, ili se poštanske odnosno kurirske usluge ne
obavljaju u skladu s ovim Zakonom i propisima donesenima na temelju ovoga
Zakona.«

Stavak 2. mijenja se i glasi:

»(2) Kad inspektor utvrdi da je počinjen
prekršaj iz članka 59., 60., i 61. ovoga Zakona, postupit će u skladu s
odredbama Zakona o prekršajima.«

Članak 36.

U članku 59. stavku 1. riječi: »davatelj
poštanskih usluga«, zamjenjuju se riječima: »pravna osoba«.

U točki 1. tekst u zagradi mijenja se i glasi:
»članak 13. stavak 1., članak 31. stavak 1. i članak 37. stavak 1«.

Iza točke 1. dodaje se nova točka 2. koja glasi:

»2. ako obavlja kurirske usluge bez propisane
prijave (članak 37. stavak 1.)«.

Dosadašnja točka 2. postaje točka 3.

Iza točke 3. dodaje se točka 4. koja glasi:.

»4. ako obavlja kurirske usluge u suprotnosti s
uvjetima navedenim u prijavi (članak 13. stavak 2.),«.

Dosadašnja točka 3., koja postaje točka 5.,
mijenja se i glasi:

»5. ako ne obavlja poštanske i kurirske usluge
na način i po postupku propisanom ovim Zakonom i propisima donesenim na temelju
ovoga Zakona, aktima Svjetske poštanske unije i međunarodnim ugovorima,
dozvolom, prijavom i općim uvjetima davatelja poštanskih i kurirskih usluga
(članak 14. i 15.)«.

Dosadašnja točka 4. postaje točka 6.

Stavak 2. mijenja se i glasi:

»(2) Za prekršaj iz stavka 1. ovoga članka
kaznit će se novčanom kaznom u iznosu od 1.000,00 do 10.000,00 kuna fizička
osoba, te odgovorna osoba u pravnoj osobi.«

Stavak 3. mijenja se i glasi:

»(3) Imovinska korist ostvarena prekršajem iz
stavka 1. točke 1. i 2. ovoga članka oduzet će se rješenjem kojim je utvrđeno
počinjenje tih prekršaja«.

U stavku 4. iza riječi: »davatelja poštanskih«
dodaju se riječi: »i kurirskih«.

Članak 37.

U članku 60. stavku 1. riječi: »davatelj
poštanskih usluga«, zamjenjuju se riječima: »pravna osoba«.

U točki 3. iza riječi: »poštanske« dodaju se
riječi: »i kurirske«.

U točki 7. iza riječi »nadzora« dodaju se
riječi: »ili nadzorniku Vijeća ne omogući obavljanje stručnog nadzora«, riječ:
»stavak« zamjenjuje se riječju: »stavci«, a iza brojke: »2.« dodaju se riječi:
»i 5.«.

U točki 8. i 9. iza riječi: »poštanskih« dodaju
se riječi: »kurirskih«.

U stavku 2. iza riječi: »poštanskih« dodaju se
riječi: »kurirskih«.

Članak 38.

Iza članka 61. dodaje se članak 61.a koji glasi:

»Članak 61.a

(1) Prekršajni postupak zbog povrede odredaba
ovoga Zakona, osim prekršaja iz članka 61. ovoga Zakona, ne može biti pokrenut
ako od dana počinjenja prekršaja proteknu tri godine.

(2) Zastarijevanje iz stavka 1. prekida se
svakom radnjom ovlaštenog tijela, poduzetom radi progona počinitelja prekršaja.
Poslije svakog prekida zastara počinje ponovno teći, ali se prekršajni postupak
ni u kojem slučaju ne može voditi po isteku dvostrukog vremena određenog u
stavku 1. ovoga članka.

(3) Izrečene kazne za prekršaje iz stavka 1.
ovoga članka ne mogu se izvršiti ako od dana pravomoćnosti rješenja o prekršaju
proteknu tri godine.

(4) Zastarijevanje izvršenja kazne prekida se
svakom radnjom ovlaštenog tijela, poduzetom radi izvršenja. Poslije svakog
prekida počinje ponovno teći zastara, ali kazne se ne mogu izvršiti po isteku
dvostrukog vremena određenog u stavku 3. ovoga članka.«

Članak 39.

U članku 64. stavak 2. briše se.

U stavku 3., koji postaje stavak 2., iza riječi:
»poštanskih« dodaju se riječi: »i kurirskih«, a iza riječi: »obavljanje« riječ:
»poštanskih«  briše se.

Dosadašnji stavci 4. i 5. postaju stavci 3. i 4.

Članak 40.

U članku 65. stavku 1. na kraju teksta briše se
točka i dodaju riječi: »i točka 5. članka 3. Uredbe o izravnim mjerama kontrole
cijena (»Narodne novine«, br. 2/01. i 156/02.)«.

Stavak 2. briše se.

Članak 41.

U svim odredbama Zakona o pošti (»Narodne
novine«, br.172/03. i 15/04.) riječ: »unutarnji«
zamjenjuje se riječju: »unutrašnji« u odgovarajućem padežu.

Članak 42.

Ovaj Zakon stupa na snagu osmoga dana od dana
objave u »Narodnim novinama«.

Klasa: 344-02/04-01/02

Zagreb, 15. srpnja 2005.

HRVATSKI SABOR

Predsjednik

Hrvatskoga sabora

**Vladimir Šeks**, v. r.

Uredba, NN 92/2005-1837